Nos Guido, dominus de Sercei, et Robertus Savinelli, castellanus Sancti Jangulphi, notum facimus universis presentes litteras inspecturis, quod Robertus dictus de Julie, de Sancto Jangulpho, curatus de Jorz, in nostra propter hoc presentia constitutus, recognovit coram nobis spontanee, ad hoc ut valeret in perpetuum, se vendidisse, deliberasse et penitus quittavisse quandam vineam suam sitam in territorio de Mont Rachat, contiguam vinee Petri, fratris sui, juxta vineam Jacobi dicti Nigri, Girardo, preposito de Monboton, in perpetuam hereditatem possidendam, pro sexdecim libris Viennensium, de quibus recognovit coram nobis dictus Robertus sibi plenarie satisfactum fuisse a supradicto Geraldo in pecunia numerata, salvis triginta denariis Cluniacensibus censualibus reddendis annuatim domino de Sercé ad festum sancti Martini hyemalis. Et promisit dictus Robertus coram nobis per juramentum suum super sancta Dei euvangelia corporaliter prestitum, super omnia bona sua mobilia et immobilia, a se et a suis et contra omnes dictam venditionem supradicto Geraldo et heredibus suis in perpetuu pacifice et quiete garantire, nec per se vel per alium contravenire, nec contraveniendi consentire. Hanc autem venditionem laudationem coram nobis Willermeta, mater dicti Roberti, pro se et pupillis suis, et Petrus laycus, Villelmus et Reignaudus, fratres dicti Roberti, Martina et Marieta, sorores ejusdem; et abrenuntiaverunt in hoc facto coram nobis supradictus Robertus et universi superius nominati, exceptioni in factum, doli mali, minoris etatis, exceptioni non numerate pecunie vel recepte, et omni privilegio dotis et dotalitii, similiter omni auxilio juris tam canonici quam civillis et omni statuto vel consuetudini que possent predicto G. nocere et supradicto Roberto prodesse. In cujus rei memoriam et testamentum, ad instanciam dicti Roberti, supradicto Gerardo presentes litteras sigillis nostris propriis tradidimus sigillatas. Datum anno Domini Mº CCº Lº octavo, mense octobris.